作者:賈至
標題:閒居秋懷，寄陽翟陸贊府、封丘高少府
內容:今日霖雨霽，颯然高館涼。秋風吹二毛，烈士加慨慷。憶昔皇運初，眾賓俱龍驤。解巾佐幕府，脫劍升明堂。鬱鬱被慶雲，昭昭翼太陽。鯨魚縱大壑，鸑鷟鳴高岡。信矣草創時，泰階速賢良。一言頓遭逢，片善蒙恩光。我生屬聖明，感激竊自強。崎嶇郡邑權，連騫翰墨場。天朝富英髦，多士如珪璋。盛才溢下位，蹇步徒倡狂。閉門對群書，幾案在我旁。枕蓆相遠遊，聊欲浮滄浪。八月白露降，玄蟬號枯桑。艤舟臨清川，迢遞愁思長。我有同懷友，各在天一方。離披不相見，浩蕩隔兩鄉。平生霞外期，宿昔共行藏。豈無蓬萊樹，歲晏空蒼蒼。